Brankári Adam Húska aj Patrik Rybár sa vlani ukázali v národnom tíme vo veľmi dobrom svetle. Rybár bol oporou na olympijskom turnaji v Pekingu 2022, kde pomohol vychytať bronz a zaradili ho aj do výberu All-Star turnaja. Húska chytal vlani na majstrovstvách sveta.  V tejto sezóne obaja brankári chytali v Kontinentálnej hokejovej lige (KHL). Vzhľadom na ruskú agresiu na Ukrajine vylúčili viaceré krajiny týchto hráčov zo svojich reprezentácií.  Slovenský zväz ľadového hokeja koncom marca vydal vyhlásenie, že po dohode s týmito hráčmi sa rozhodli ich do národného tímu tento raz nepovolať.  „Počas debát sme dospeli k jednotnému názoru, že pre pokojný priebeh prípravy a stopercentnú koncentráciu nášho tímu na majstrovstvá sveta bude lepšie, ak v tejto sezóne hráčov z KHL z účasti na šampionáte vynecháme," uviedol SZĽH.  V KHL pôsobili aj brankár Július Hudáček, obrancovia Michal Čajkovský, Christián Jaroš, útočníci Michal Krištof či Tomáš Jurčo.